# 1. pielikums

Nodarbinātības valsts aģentūras

02.04.2024. rīkojumam Nr. 1.1-1/94

**Nodarbinātības valsts aģentūras organizēto apmācību pasākumu īstenotāju izvēles pastāvīgo komisiju nolikums**

**I. Vispārīgie noteikumi**

1. Nodarbinātības valsts aģentūras (turpmāk – Aģentūra) organizētās profesionālās apmācības, modulārās profesionālās tālākizglītības moduļu vai moduļu kopu, neformālās izglītības ieguves, augstākās izglītības iestādes studiju moduļa vai studiju kursu un transportlīdzekļu un traktortehnikas vadītāju apmācības (turpmāk – Pasākumi) īstenotāju izvēli veic ar Aģentūras rīkojumu noteiktas komisijas (turpmāk – Komisija).
2. Komisija veic Pasākumu īstenotāju − izglītības iestāžu, komersantu un apmācību veicēju (turpmāk − Izglītības iestāde) izvēli atbilstoši šī nolikuma II. sadaļā noteiktajam un atbilstošā Pasākuma īstenotāju izvēles kārtības prasībām.
3. Komisijas darbu vada un organizē Komisijas priekšsēdētājs.
4. Komisijas priekšsēdētāja prombūtnes laikā Komisijas priekšsēdētāja pienākumus pilda Komisijas priekšsēdētāja vietnieks.
5. Komisija ir lemttiesīga, ja tās sēdē piedalās ne mazāk kā puse no Komisijas locekļu skaita, t.sk. Komisijas priekšsēdētājs vai viņa vietnieks.
6. Komisija pieņem lēmumu ar balsu vairākumu. Ja Komisijas locekļu balsis sadalās vienādi, izšķirošā ir komisijas priekšsēdētāja balss.
7. Komisijas sēdes tiek protokolētas. Komisijas sēžu protokolus paraksta komisijas locekļi, kuri piedalās sēdē, un protokolētājs.
8. Komisijas locekļi ir valsts amatpersonas un darbojas, ievērojot likumā “Par interešu konflikta novēršanu valsts amatpersonu darbībā” noteikto. Uzsākot darbu Komisijā, Komisijas locekļi Komisijas sēdē paraksta apliecinājumu (rīkojuma 11. pielikuma I. variants) par interešu konflikta neesamību un apņemšanos ievērot likumā „Par interešu konflikta novēršanu valsts amatpersonu darbībā” noteiktos ierobežojumus un aizliegumus. Ja Komisijas loceklis ir personīgi ieinteresēts kāda no iesniegtajiem Izglītības iestādes pieteikumiem izskatīšanā, viņš par to informē pārējos Komisijas locekļus, paraksta apliecinājumu (rīkojuma 11. pielikuma II. variants) un nepiedalās šīs Izglītības iestādes vērtēšanā. Komisijas sēdes protokolā norāda par Komisijas locekļa nepiedalīšanos attiecīgās Izglītības iestādes izvēlē.

**II. Izsludinājumu organizēšana un Pasākumu īstenotāju izvēle**

1. Komisija organizē Pasākumu īstenotāju – Izglītības iestāžu – izvēli, organizējot izsludinājumus:
	1. lai nodrošinātu Pasākumu īstenošanu atbilstoši Ekonomikas ministrijas komisijas noteiktajam mācību piedāvājumam (turpmāk – Profesiju un Programmu saraksts);
	2. lai nodrošinātu Pasākumu īstenošanu atbilstoši darba devēja vai darba devēju organizācijas pieprasījumam izglītības programmā, kas nav iekļauta Profesiju un Programmu sarakstā.
2. Komisija nosūta uzaicinājumu tikai konkrētai Izglītības iestādei pieteikties Pasākumu īstenošanai, ja:
	1. Aģentūrā saņemts darba devēja vai darba devēju organizācijas pieprasījums Pasākumu organizēšanai Izglītības iestādē, kuras izglītības piedāvājums nav iekļauts Aģentūras izglītības piedāvājumu sarakstā;
	2. persona, kura ir saņēmusi apmācību kuponu, izvēlas izglītības piedāvājumu, kurš nav iekļauts Aģentūras izglītības piedāvājumu sarakstā, attiecīgajā administratīvajā teritorijā.
3. Komisijas priekšsēdētājs sasauc Komisijas sēdi:
	1. ne vēlāk kā desmit darba dienu laikā pēc izmaiņu apstiprināšanas Profesiju un Programmu sarakstā, lai sagatavotu izsludinājumam nepieciešamo dokumentāciju;
	2. piecu darba dienu laikā pēc DVS Lietvaris reģistrēta iesnieguma Aģentūrā par Pasākuma īstenotāju izvēli saņemšanas, atbilstoši 9.2. apakšpunktā un 10. punktā minētajam, lai sagatavotu izsludinājumam vai uzaicinājumam nepieciešamo dokumentāciju.
4. Komisijas sēdē lemj par izsludinājuma publicēšanu vai uzaicinājuma nosūtīšanu. Uzaicinājuma nosūtīšanai, Komisijas sēdē:
	1. nosaka izsludinājuma priekšmetu – izglītības programmas, t.sk. apmācību kuponu vērtības, izmantojot KRG 4.2.14.2. “Apmācība ar kupona metodi” procesa atbilstošo pielikumu;
	2. šī nolikuma 10.1. apakšpunktā minētajos gadījumos, kad darba devējs vai darba devēju organizācija pieprasa Pasākumu organizēt izglītības programmā, kura nav iekļauta Profesiju un Programmu sarakstā, aprēķina pieprasītās izglītības programmas apmācības kupona vērtību atbilstoši Ministru kabineta 2011. gada 25. janvāra noteikumu Nr. 75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr. 75) 21.1, 43.1., 45., 46. un 46.1 punktā noteiktajam, atbilstoši Labklājības ministrijas apstiprinātajai vienības izmaksu metodikai “Vienības izmaksu standarta likmes aprēķina un piemērošanas metodika profesionālās un neformālās izglītības mācību programmas apguves un stipendijas izmaksām” un atbilstoši Ministru kabineta 2007. gada 2. oktobra noteikumos Nr. 655 „Noteikumi par profesionālās izglītības programmu īstenošanas izmaksu minimumu uz vienu izglītojamo” noteiktiem izglītības tematiskās jomas, izglītības programmu grupas un izglītības programmu izmaksu minimāliem koeficientiem profesionālo apmācību programmu īstenošanā;
	3. apstiprina tehniskā piedāvājuma veidlapu;
	4. aprēķina apmācību kupona vērtību 10.1. apakšpunktā minētajos gadījumos, saskaņo ar Aģentūras Finanšu vadības departamentu un saskaņojumu pievieno Komisijas sēdes protokolam.
5. Nosūtot uzaicinājumu, tam pievieno:
	1. Izglītības iestādes apliecinājuma veidlapu, izmantojot KRG 4.2.14.2. “Apmācība ar kupona metodi” procesa atbilstošo pielikumu – apmācību programmu Īstenošanas nosacījumi;
	2. Izglītības iestādes pieteikuma veidlapu, izmantojot KRG 4.2.14.2. “Apmācība ar kupona metodi” procesa 29. pielikumu “Pieteikums dalībai izsludinājumā”;
	3. KRG 4.2.14.2. “Apmācība ar kupona metodi” procesa 30. pielikumu “Vides pieejamības pašnovērtējuma anketa”, kas izstrādāta saskaņā ar Ministru kabineta 2019. gada 12. marta rīkojumu Nr. 113 “Par Plānu pieejamas vides veidošanai Latvijā 2019. - 2021. gadam” Izglītības iestādes norādītās apmācību īstenošanas vietas (ēkas) atbilstības vides pieejamībai personām ar invaliditāti novērtēšanai (piemērojams profesionālās apmācības īstenotāju izvēlei).
6. Ja Komisija šī nolikuma 10. punktā noteiktajos gadījumos pirms uzaicinājuma nosūtīšanas konstatē, ka Izglītības iestāde neatbilst kādai no MK noteikumos Nr. 75 noteiktajām prasībām Pasākuma īstenotājam un Komisijas turpmākā darbību veikšana Pasākuma īstenotāja izvēles procesā nav lietderīga, Komisija, pamatojoties uz konstatēto faktu un uz Administratīvā procesa likuma 66. pantā noteiktajiem lietderības apsvērumiem, rakstveidā atsaka Izglītības iestādei vai darba devējam vai darba devēju organizācijai Izglītības iestādes turpmāku dalību Pasākumu īstenotāju izvēlē attiecīgajā adresē (īstenošanas vietā).
7. Komisijas priekšsēdētājs sasauc Komisijas sēdi piecu darba dienu laikā pēc izsludinājumā vai uzaicinājumā noteiktā pieteikšanās perioda noslēguma.
8. Komisija nosūta pieņemto lēmumu par Izglītības iestādes iekļaušanu vai neiekļaušanu Aģentūras izglītības piedāvājumu sarakstā piecu darba dienu laikā no lēmuma pieņemšanas dienas.
9. Izvēlētos izglītības piedāvājumus iekļauj Aģentūras izglītības piedāvājumu sarakstā piecu darba dienu laikā no lēmuma stāšanās spēkā dienas.
10. Komisija uztur:
	1. aktuālu Aģentūras izglītības piedāvājuma sarakstu, nosūtot informāciju Aģentūras Attīstības un analītikas departamenta Attīstības un stratēģiskās komunikācijas nodaļai publicēšanai Aģentūras mājaslapā un pārbaudot publicētās informācijas atbilstību;
	2. Pasākumu īstenošanai apstiprinātos Izglītības iestāžu piedāvājumus Bezdarbnieku uzskaites un reģistrēto vakanču informācijas sistēmā;
	3. no Aģentūras izglītības piedāvājumu saraksta izslēgto Izglītības iestāžu reģistru servera mapē [\\file-itd-01.lm.local\NVAShare\Sadarbibas\_izvertesana](file:///%5C%5Cfile-itd-01.lm.local%5CNVAShare%5CSadarbibas_izvertesana)
11. Kārtējā izsludinājuma ietvaros netiek vērtēti tādi Izglītības iestādes piedāvājumi, kuri:
	1. ir iekļauti aktuālajā Aģentūras izglītības piedāvājumu sarakstā;
	2. tika izslēgti no Aģentūras izglītības piedāvājumu saraksta, un Izglītības iestādei ir aizliegts atkārtoti pieteikties Pasākumu īstenošanai MK noteikumos Nr. 75 noteiktajā termiņā.
12. Komisija, konstatējot kādu no 19. punktā minētajiem faktiem, pamatojoties uz Administratīvā procesa likuma 66. pantā noteiktajiem lietderības apsvērumiem, kārtējā izsludinājuma ietvaros, rakstveidā paziņo Izglītības iestādei, ka Izglītības iestādes piedāvājums netiks vērtēts.